b"\n_START_ARTICLE_\nHaraldss\xc3\xb8nnenes saga\n_START_PARAGRAPH_\nHaraldss\xc3\xb8nnenes saga, ogs\xc3\xa5 kalt Inges saga eller sagaen om Inge og br\xc3\xb8drene hans (norr\xc3\xb8nt Inga saga ok br\xc3\xa6\xc3\xb0ra hans), er den femtende sagaen i sagasamlingen Heimskringla. Den ble skrevet rundt 1230 av den islandske h\xc3\xb8vdingen, historikeren og skalden Snorre Sturlason. Sagaen handler om de tre br\xc3\xb8drekongene Inge, Sigurd og \xc3\x98ystein, alle s\xc3\xb8nner av kong Harald Gille. De tre br\xc3\xb8drene var konger i den konfliktrike borgerkrigstiden i Norge.\n_START_SECTION_\nOm sagaen\n_START_PARAGRAPH_\nHaraldss\xc3\xb8nnenes saga best\xc3\xa5r av 32 kapitler. Den starter med at Inge og Sigurd blir tatt til konger i 1136, og slutter med \xc3\x98ysteins d\xc3\xb8d i 1157. Sagaen handler ogs\xc3\xa5 om br\xc3\xb8drenes fetter, Magnus Blinde og tronpretendenten Sigurd Slembe. Inge var den av br\xc3\xb8drene som levde lengst, og fortellingen om resten av livet hans finnes i H\xc3\xa5kon Herdebreis saga, sagaen om Sigurds s\xc3\xb8nn H\xc3\xa5kon. _NEWLINE_Sagaen inneholder flere skaldekvad, de fleste diktet av skalden Einar Skulason.\n_START_SECTION_\nBakgrunn\n_START_PARAGRAPH_\nHandlingen i Haraldss\xc3\xb8nnenes saga forutsetter at man kjenner til handlingen i Magnus Blindes og Harald Gilles saga. I sistevne saga kan vi lese om kampen mellom Haraldss\xc3\xb8nnenes far Harald Gille og deres fetter Magnus Blinde. Harald og Magnus kjempet om hvem som skulle v\xc3\xa6re konge etter at Haralds bror og Magnus' far Sigurd Jorsalfare d\xc3\xb8de. Magnus seiret f\xc3\xb8rst over Harald ved slaget ved Fyrileiv i 1134, men Harald slo tilbake og fikk Magnus lemlestet (derav Magnus' tilnavn \xc2\xabBlinde\xc2\xbb) og avsatt. Kort tid etter dukket Sigurd Slembe opp og p\xc3\xa5stod han var Haralds bror. Harald nektet \xc3\xa5 dele kongeriket med Sigurd, noe som f\xc3\xb8rte til at Sigurd drepte Harald.\n_START_SECTION_\nHandling\n_START_PARAGRAPH_\nHaraldss\xc3\xb8nnenes saga starter med at Haralds lendmenn og hird ble enige med konen hans, Ingerid Ragnvaldsdatter, om hvordan de skulle organisere seg etter Haralds d\xc3\xb8d. De sendte f\xc3\xb8rst beskjed om d\xc3\xb8dsfallet til Tr\xc3\xb8ndelag, der Haralds s\xc3\xb8nn Sigurd var til oppfostring hos S\xc3\xa5da-Gyrd B\xc3\xa5rdsson. Deretter reiste Ingerid til Viken, der hennes og Haralds s\xc3\xb8nn Inge var til oppfostring hos \xc3\x85munde Gyrdsson. Tr\xc3\xb8nderne tok Sigurd til konge, mens folket i Viken tok Inge til konge p\xc3\xa5 Borgartinget i Borg (Sarpsborg). Harald hadde d\xc3\xb8dd ung, og Inge og Sigurd var p\xc3\xa5 denne tiden bare sm\xc3\xa5barn, 2 og 3 \xc3\xa5r gamle.\n_START_SECTION_\nSigurd Slembe og Magnus Blinde\n_START_PARAGRAPH_\nP\xc3\xa5 samme tid var Sigurd Slembe, mannen som hadde drept guttekongenes far, p\xc3\xa5 M\xc3\xb8re etter \xc3\xa5 ha blitt tatt til konge i Sogn og Fjordane. P\xc3\xa5 M\xc3\xb8re fikk han imidlertid ingen st\xc3\xb8tte, siden folket der allerede hadde gitt seg under Haralds s\xc3\xb8nner. Sigurd Slembe dro derfor til Trondheim, hvor den avsatte kongen Magnus Blinde satt p\xc3\xa5 Munkholmen. Sigurd tok med seg Magnus, og flere menn fulgte dem. P\xc3\xa5 Opplandene fikk Magnus mye st\xc3\xb8tte, og h\xc3\xa6ren hans m\xc3\xb8tte h\xc3\xa6ren til Inge i slaget ved Minne. If\xc3\xb8lge sagaen skal en av Inges menn, Tjostolv \xc3\x85lesson, ha b\xc3\xa5ret den 2-\xc3\xa5rige Inge i en pose under slaget. Inge var sterkt funksjonshemmet, med pukkelrygg og en lam fot, og skadene skal if\xc3\xb8lge tradisjonen ha stammet fra hans deltakelse i dette slaget. Inges menn fikk seier, og Magnus flyktet til G\xc3\xb8taland._NEWLINE_Sigurd Slembe og h\xc3\xa6ren hans herjet rundt i landet, og mennene som styrte p\xc3\xa5 vegne av Inge og Sigurd Haraldss\xc3\xb8nner skj\xc3\xb8nte at de m\xc3\xa5tte samarbeide for \xc3\xa5 f\xc3\xa5 overmannet dem. S\xc3\xa5 reiste Sigurd og mennene hans til Viken og m\xc3\xb8tte Inge og hans menn der._NEWLINE_H\xc3\xb8sten 1139 kom Sigurd Slembe og Magnus fra Danmark med tretti skip og m\xc3\xb8tte Inges og Sigurds menn ved Hvaler i slaget ved Holmengr\xc3\xa5. Her ble Magnus drept, og Sigurd Slembe ble tatt til fange og siden torturert og drept av Inges menn.\n_START_SECTION_\nHaraldss\xc3\xb8nnene\n_START_PARAGRAPH_\nI 1142 kom Inges og Sigurds bror \xc3\x98ystein til Norge fra Skottland. Han var den eldste s\xc3\xb8nnen til Harald, og n\xc3\xa5 ble ogs\xc3\xa5 han tatt til konge. Dette skjedde p\xc3\xa5 \xc3\x98retinget i mai 1142. Det ble avtalt at \xc3\x98ystein skulle ha en tredjedel av riket. \xc3\x98ystein var da ten\xc3\xa5ring. Guttenes far Harald hadde hatt en fjerde s\xc3\xb8nn ogs\xc3\xa5, Magnus. Denne gutten ble ogs\xc3\xa5 tatt til konge, men han hadde d\xc3\xa5rlig helse og d\xc3\xb8de kort tid etter. _NEWLINE_Etterhvert som guttene ble voksne, \xc3\xb8kte motsetningene mellom dem. Da r\xc3\xa5dgiverne til Inge og Sigurd var d\xc3\xb8de, fikk guttene seg hver sin hird. Inges fremste mann ble da Gregorius Dagsson, som fikk ansvaret for landsstyringen sammen med Inge. Inge ble regnet som vennlig og gavmild, og var popul\xc3\xa6r p\xc3\xa5 grunn av dette. B\xc3\xa5de Sigurd og \xc3\x98ystein ble derimot regnet som villstyringer. \xc3\x98ystein skal ha v\xc3\xa6rt \xc2\xabpengekj\xc3\xa6r og egennyttig\xc2\xbb, mens Sigurd hadde rykte som kvinneforf\xc3\xb8rer. Bare 14 \xc3\xa5r gammel ble han far til s\xc3\xb8nnen H\xc3\xa5kon, som han fikk med tjenestejenta Tora. Snorre forteller at \xc3\x98ystein var med i flere slag p\xc3\xa5 i England og Skottland, blant annet i Aberdeen og i Withby i Yorkshire. Her skal han ha brent flere byer og herjet. Snorre lar det skinne gjennom at ikke alle var like begeistret for dette, i det han skriver at \xc2\xabfolk d\xc3\xb8mte sv\xc3\xa6rt ulikt om denne ferden\xc2\xbb._NEWLINE_Midt i sagaen beskriver Snorre de tre br\xc3\xb8drene: \xc2\xabKong Sigurd ble en stor og sterk mann og hadde et kjekt utseende; han hadde brunt h\xc3\xa5r og stygg munn, men ellers vakkert ansikt. Han stod over andre i \xc3\xa5 tale godt og dugelig.\xc2\xbb Den \xc2\xabstygge munnen\xc2\xbb var trolig \xc3\xa5rsaken til Sigurds tilnavn, \xc2\xabMunn\xc2\xbb. Snorre siterer et kvad Einar Skulasson diktet om Sigurd:_NEWLINE_Sigurd, han som farger             _NEWLINE_sverd i blod, st\xc3\xa5r over            _NEWLINE_andre i \xc3\xa5 tale.                   _NEWLINE_Unt har Gud ham seier.             _NEWLINE_N\xc3\xa5r raumekongen myndig_NEWLINE_r\xc3\xb8sten l\xc3\xb8fter til tale,_NEWLINE_andre menn m\xc3\xa5 tie,_NEWLINE_\xc3\xa6re f\xc3\xa5r gladm\xc3\xa6lt konge._NEWLINE_Snorre beskriver \xc3\x98ystein slik: \xc2\xabKong \xc3\x98ystein var svarth\xc3\xa5ret og m\xc3\xb8rklett, litt over middelsh\xc3\xb8y, han var en klok og skj\xc3\xb8nnsom mann.\xc2\xbb _NEWLINE_Inge beskrives p\xc3\xa5 denne m\xc3\xa5ten: \xc2\xabKong Inge hadde det vakreste ansikt, han hadde gult h\xc3\xa5r; det var temmelig tynt og sv\xc3\xa6rt kr\xc3\xb8llet. Han var liten av vekst og kunne snaut g\xc3\xa5 alene, s\xc3\xa5 vissen var den ene foten hans, og han hadde en pukkel b\xc3\xa5de p\xc3\xa5 ryggen og p\xc3\xa5 brystet.\xc2\xbb_NEWLINE_En viktig hendelse i br\xc3\xb8drenes regjeringstid var opprettelsen av erkebisped\xc3\xb8mmet i Nidaros i 1152. I den forbindelse kom den engelske kardinalen Nicholas Breakspear til Norge. Nicholas skal if\xc3\xb8lge Snorre ha v\xc3\xa6rt \xc2\xabharm p\xc3\xa5\xc2\xbb Sigurd og \xc3\x98ystein, uten at han forklarer hvorfor. Inge ble derfor favorisert av de tre br\xc3\xb8drene, men alle tre var med p\xc3\xa5 opprettelsen av bisped\xc3\xb8mmet og innsettelsen av Jon Birgersson som erkebiskop.\n_START_SECTION_\nKonflikt mellom br\xc3\xb8drene\n_START_PARAGRAPH_\nI 1155 hadde de tre br\xc3\xb8drene et forliksm\xc3\xb8te i Bergen. \xc3\x98ystein og Sigurd hadde p\xc3\xa5 forh\xc3\xa5nd m\xc3\xb8ttes og blitt enige om at Inge bare trengte noen f\xc3\xa5 g\xc3\xa5rder og rundt tretti menn, for de syntes ikke han hadde helse til \xc3\xa5 v\xc3\xa6re konge. P\xc3\xa5 m\xc3\xb8tet ble det konflikt mellom Inge og br\xc3\xb8drene p\xc3\xa5 grunn av dette, en av Inges hirdmenn ble drept. Inges r\xc3\xa5dgiver Gregorius r\xc3\xa5det Inge til \xc3\xa5 ta opp kampen, og Gregorius og flere andre av Inges menn drepte Sigurd like etter. Gregorius reiste hjem til g\xc3\xa5rden sin, Bratsberg, utenfor Skien. Her kom \xc3\x98ystein etter ham og brente g\xc3\xa5rden hans, men Gregorius greide \xc3\xa5 flykte. Sommeren etter m\xc3\xb8ttes \xc3\x98ystein og Inge p\xc3\xa5 Sel\xc3\xb8yene nord for Lindesnes for \xc3\xa5 forlikes og bli enige om b\xc3\xb8tene \xc3\x98ystein skulle betale for h\xc3\xa6rverket. \xc3\x98ystein mente dette var et tvangsforlik, og dro nordover til Trondheim, og det ble ikke noe av betalingen. Inges menn jagde etter \xc3\x98ystein, og fant ham i Foss i Ranrike i 1157. Der ble han drept av Inges mann Simon Skalp. If\xc3\xb8lge Snorre skal det ha skjedd ulike j\xc3\xa6rtegn der \xc3\x98ystein d\xc3\xb8de, blant annet en kilde med helsebringende vann. \xc3\x98ystein ble derfor regnet som hellig etter sin d\xc3\xb8d."